Un adevarat tsunami va lovi in lunile urmatoare clasa politica romaneasca. Iar principalii vizati de valul de dosare penale care vor fi instrumentate de catre procurorii anticoruptie sunt in special cei din administratia locala, in frunte cu asa-numitii „baroni”.

Insa, pe langa presedintii de Consilii Judetene, si un numar incredibil de mare de consilieri locali si judeteni, primari si sefi de directii subordonate acestora vor fi cuprinsi de tavalugul DNA. Care, dupa cum sustin sursele noastre, ar putea da drumul la nu mai putin de 4.000 de dosare penale in perioada urmatoare, munca procurorilor anticoruptie fiind mult inlesnita de catre denunturile presedintelui Curtii de Conturi, Nicolae Vacaroiu.

Le-a bagat „mortul” in casa

Dupa cum „National” a dezvaluit in exclusivitate, Nicolae Vacaroiu a „sifonat” la Directia Nationala Anticoruptie nenumarate nereguli descoperite de catre expertii Curtii de Conturi la verificarea documentelor Consiliilor Judetene, locale sau ale primariilor din intreaga tara. Afland de gestul fostului premier, mai-marii USL l-au bagat in sedinta pe „nea Nicu”, numai ca injuraturile adresate de catre „baronii” locali nu au facut decat sa-l indarjeasca si mai mult pe batranul politician. Care, dupa cum sustin sursele noastre, si-a dus misiunea legala de informare a organelor competente pana la capat, punand la dispozitia procurorilor anticoruptie toate rapoartele si anexele necesare. Practic, le-a bagat „greilor” din teritoriu „mortul” in casa, oferind DNA o nesperata sansa de a le veni de hac celor pe care ii urmareau de atata vreme.

Denunturi complete

Mai mult, din informatiile intrate in posesia noastra, reiese ca in afara sesizarilor facute de catre Curtea de Conturi ca institutie, insusi Nicolae Vacaroiu a colaborat perfect cu procurorii anticoruptie, carora, in mai multe randuri, le-ar fi oferit toate datele si documentele necesare. Insa de acest lucru se pare ca au aflat si cei vizati, care in loc sa constientizeze ca, in fond, aceasta este menirea presedintelui Curtii de Conturi, de a pune capat jafului din bugetele institutiilor de stat, fac acum planuri de razbunare.

Se pregateste Oprisan

DNA a inceput deja „sa maraie” la „baronii” locali, insa tatonarile la Nicusor Constantinescu si Mircea Cosma reprezinta doar „incalzirea”. Pentru ca adevaratul asalt al „imperiilor” create de multi dintre presedintii de Consilii Judetene in zonele lor de influenta de-abia acum incepe. Iar cum capi de lista par a fi Bunea Stancu si Marian Oprisan, este de inteles ca nemultumirea pesedistilor fata de fostul lor coleg de partid este cu atat mai mare.

Numai ca, in urma „munitiei” primite de la Curtea de Conturi, procurorii apreciaza ca este posibil sa deschida peste 4.000 de dosare penale privind savarsirea infractiunilor de deturnare de fonduri, in „navodul” DNA urmand sa fie prinsi de-a valma de la ditamai „baronii” din fruntea Consiliilor Judetene, pana la primari ai unor localitati minuscule. Iar centralizarea este de-abia la inceput, asa ca se poate vorbi de o adevarata apocalipsa care va lovi tagma alesilor corupti.